
A pedagógus neve: Terdikné dr. Takács Szilvia
Tantárgy: Magyar irodalom
Témakör: József Attila
Évfolyam: 12. (13.)
Osztály: 13.C.
Az óra témája: A gyermekség és árvaság motívuma József Attila költészetében I. 
Az óra cél- és feladatrendszere: József Attila személyiségének, traumáinak betegségének alaposabb megismerése – különös tekintettel a költészetében tetten érhető motívumokra (betegség- és másság-tudat, pszichoanalízis, anyakomplexus). Beszélgetés a művekről – nem csak irodalmi megközelítésben (más befogadói attitűdök kialakítása). Felkészülés a József Attila érettségi tétel összeállítására.
Tantárgyi kapcsolatok: Pszichológia – pszichológiatörténet (freudizmus), lelki betegségek (skizofrénia)
Felhasznált források: Pszichológiai lexikon
Dátum: 2014. január 29.
	IDŐKERET
	AZ ÓRA MENETE
	NEVELÉSI-OKTATÁSI STRATÉGIA
(MÓDSZEREK, ESZKÖZÖK, TANULÓI MUNKAFORMÁK)
	MEGJEGYZÉSEK

	10 perc
	Szóbeli felelet
	megszerzett tudás ellenőrzése
	

	2 perc
	Árvaság, gyermekség – motívumok életrajzi és személyiséglélektani háttere

Árvaság: 
3 éves korától félárva, 14 éves korától egészen
a fogalom az ő esetében tágabban értelmezhető, jelentheti a folyamatos társtalanságot, a hosszantartó szerelmek, barátságok hiányát, a művészeti-szellemi kapcsolatrendszer nélkülözését (csak rövid ideig tartozott irodalmi körökhöz).
	Tanult ismeretek felidézése (életrajz), vázlatkészítés, frontális információközlés.
	

	5 perc
	Gyermekség:
A gyermekkori élmények, traumák, az anya és gyermek-motívum igen hangsúlyozottan jelenik meg költészetében. 
(Melyek ezek a traumák? – az életrajz vonatkozó pontjainak felidézése)
· apa nélkül nő fel, három nő között
· anyjához ambivalens viszony fűzte: imádattal csüggött rajta, miközben azzal vádolta, hogy eldobta őt (Öcsöd)
· gyermekkori öngyilkossági kísérletek
· gyakorlatilag nincs gyerekkora, kis korától kezdve dolgozik
· megtapasztalja a szegénységet, a nyomort, gyermekkora folyamatos költözésekkel telik (elmaradt lakbér miatt)
· állandó félelem az anyától való elszakadástól, az anya közelsége viszont nem harmonikus állapot

	Tanult ismeretek felidézése, frontális információátadás. ismeretbővítés, vázlat.
	

	5 perc
	A freudizmus tanulmányozása révén az anya- és gyermek-motívum még összetettebbé válik költészetében, hiszen a freudizmus alapelvei szerint a kora gyermekkori élmények meghatározók a személyiség fejlődésében.
(a pszichoanalitikus kezelésektől kezdetben gyógyulást várt)

Betegsége
· (több felfogás: skizofrénia, depresszió, borderline szindróma)
· teljesen egyértelmű betegség-tudata volt, ismerte a tüneteket, elemezte az okokat, és mohón olvasta a betegségével kapcsolatos szakirodalmat
· lényegében képtelen volt a normális felnőtt életre: életét nem tudta irányítani, nem volt biztos munkája, folyamatos kezelésre, ápolásra, gondoskodásra szorult
· nő mellett soha nem tudott gondoskodó, irányító férfiként viselkedni – inkább gyermekként követelőzött, sírt vagy támadt
· szerelmeihez gyakran gyermekként viszonyult, anya-képet keresett bennük
· önmaga széthullását, hasadásos állapotát számos versben megfogalmazta (pl. Ki-be ugrál), a olyan lehetőségnek tekintette, amit még tud uralni (kristálytiszta, logikus szerkezetek).
	Tantárgyi integráció megvalósítása, a pszichológiai tantárgy keretein belül tanult ismeretek alkalmazása.
	Óra előtt konzultáció a pszichológia szaktanárral

	3 perc
	Kései sirató – a vers felolvasása
	
	

	7 perc
	· 16 évvel anyja halála után írta
· anyjához fűződő ambivalens viszony – úgy beszél róla, mint egy megcsalt szerető
· (anya és szerelem számos versében egybemosódik)
· vád és a szeretet fogalmazódik meg egy versben
· egy felnőtt ember írja, a felsorolt élmények valóságosak (ápolás a betegségben, etetés stb), mégis, egy-egy sor erejéig valóban gyermekké válik: „Nem hallod, mama? Szólj rám!”
· felnőttség komoly tapasztalata keveredik infantilis érzelmekkel
	Egyéni benyomások megfogalmazása.
(Eredeti céltól eltérően az óra művészetterápiás irányt vett, verselemzés nem lett, „csak” beszélgetés”.
	A tanulók egy részét érzékenyen érintette a költemény, néhányan sírtak. A helyzetet nehéz kezelni, mindazonáltal jó, ha az irodalom hatni tud. 

	2 perc
	Gyermekké tettél – a vers felolvasása
	
	

	3 perc
	Keletkezési körülmények
Gyömrői Edit 1935-ben vette  át J.A. pszichoanalitikus kezelését
J.A. tünetei ettől kezdve súlyosbodtak (haláláért Gyömrőit sokan felelőssé tették)
J.A. megváltást, gyógyulást, szerelmet várt a nőtől, de verseiben gyakran szól a gyűlölet hangján is a viszonzatlan szerelem miatt (több alkalommal Gyömrőire és vőlegényére támad)
Gyömrői 1936-ban átadja a kezeléseket Bak Róbertnek
	Frontális információk.
	

	7 perc
	Gyermek-motívumok és értelmezésük a versben
· gyermekké tettél: utalás a pszichoanalízis eljárására, a gyermekkori traumák felszínre hozásának kísérletére
· etess – takarj be – foglalkozz velem: az anyai gondoskodás igénylése
Anya-motívum – itt negatív előjelű
Szerelmes vers? 
· számos eleme alapján igen („hiányod átjár…”, „nálad zörgetek”, „nagyon szeretlek”)
· de sokkal inkább az derül ki a versből, hogy a költőnek terapeutára van szüksége („mondd – távozzon tőlem a félelem”, „tedd … hogy tudjak élni, halni egymagam”
· a versből világos, hogy lehetetlen volna az egyenrangú férfi-nő viszony
Utalások a pszichoanalitikus kezelésekre
· gyermekké tettél (l.fent)
· az éveket, mik sorsom összetörték – a pszichoanalízisben a korábbi élmények felidézése
· meghallgattál – a betegség részletei feltárhatók, van értő befogadó
· ó, hogy alhatnék – a kezelés gyakran hipnotikus állapotban folyik
· magamat szintén nagyon meg tudtam szeretni veled – a terápia által az ön-elfogadás lehetősége
	Egyes motívumok megközelítése a korábban tanultak, valamint ráérzések, benyomások alapján. 
Egyenlő-egyenlőtlen szerelmi viszonyok, etikai kérdések felvetése, beszélgetés.
	a tanulók reagálása alapján ez az egyik leginkább befogadható, átélhető József Attila-vers a tanultak közül.

	1 perc
	Versajánló: további költemények, amelyekben a gyermek-motívum meghatározó szerepet játszik, részletek felolvasása. (Egy kisgyerek sír, Iszony, Thomas Mann üdvözlése, Bukj föl az árból)
	Ösztönzés más József Attila versek megismerésére, önálló olvasásra.
	








